
			Takk 

			Gjensidig avhengighet betyr mer enn avhengighet alene.

			Denne boken er et synergistisk produkt med mange bidragsytere. Det startet i midten av syttiårene da jeg gikk gjennom 200 år med suksesslitteratur i forbindelse med min doktoravhandling. Jeg er takknemlig for den inspirasjon og visdom mange tenkere har bidratt med, og for kildene til denne visdommen som strekker seg over flere generasjoner.

			Jeg vil også takke studenter, venner og kolleger ved Brigham Young University og Covey Leadership Center og tusenvis av foreldre, ungdommer, toppledere, lærere og andre klienter som har testet stoffet og gitt meg tilbakemelding og oppmuntring. Stoffet har vokst sakte fram og har overbevist dem som har vært oppriktig interessert i det, om at de syv vanene står for en holistisk, integrert tilnærmingsmåte til personlig og mellommenneskelig effektivitet, og at enda viktigere enn vanene hver for seg er forholdet mellom dem og den rekkefølgen de er ordnet i.

			For utvikling og produksjon av selve boken vil jeg spesielt takke:

			– Sandra og barna våre og deres ektefeller for at de lever et liv med integritet og støtter meg i mine reiser og mitt engasjement utenfor hjemmet. Det er lett å lære bort prinsipper som de nærmeste lever etter.

			– min bror John for hans kjærlighet, interesse, innsikt og gode sjel.

			– det gode minnet jeg har av min far.

			– min mor for den hengivenheten og kjærligheten hun alltid viser til 87 nålevende etterkommere.

			– mine kjære venner og kolleger, særlig:

			– Bill Marre, Ron McMillan og Lex Watterson for tilbakemelding, oppmuntring, redaksjonelle forslag og produksjonshjelp.

			– Brad Anderson, som i over ett år la ned et stort arbeid i å utvikle et videoprogram basert på de syv vanene. Under hans ledelse er stoffet blitt testet og forbedret og blir nå brukt av tusenvis av mennesker i mange forskjellige organisasjoner. Etter å ha blitt presentert for dette programmet, ønsker nesten alle våre klienter at det skal gjøres tilgjengelig for flere av de ansatte. De styrker dermed vår tro på at det fungerer.

			– Bob Thele, som bidro til å skape et system i bedriften vår, som ga meg den roen jeg trengte for virkelig å kunne konsentrere meg om boken.

			– David Conely for at han har brakt de syv vanene videre til hundrevis av bedrifter, slik at mine kolleger Blaine Lee, Roice Krueger, Roger Merrill og Al Switzler og jeg hele tiden har hatt mulighet til å formidle våre ideer i ulike miljøer.

			– min proaktive litterære agent Jan Miller og min kompanjong Greg Link og hans assistent Stephanni Smith og Raleen Beckham Wahlin for deres kreative og oppmuntrende ledelse av markedsføringen.

			– redaktør Bob Asahina hos Simon & Schuster for hans profesjonelle kompetanse og prosjektledelse, for alle hans utmerkede forslag, og for at han fikk meg til å forstå forskjellen på å skrive og å snakke.

			– mine tidligere engasjerte assistenter Shirley og Heather Smith og min nåværende assistent Marilyn Andrews for deres usedvanlige lojalitet.

			– Ken Shelton, redaktør for magasinet Executive Excellence, som redigerte det første manuskriptet for mange år siden, og som har testet og forbedret stoffet i mange sammenhenger med integritet og kvalitetssans.

			– Rebecca Merrill for hennes uvurderlige hjelp med redigering og produksjon, for hennes engasjement i dette stoffet, og for hennes kunnskap, følsomhet og nøyaktighet i jobben med boken, og Roger, hennes ektemann, for hans kloke, synergistiske hjelp.

			– Kay Swim og sønnen hennes, Gaylord, for deres verdifulle visjon som bidro til rask utvikling av organisasjonen vår.

			Forord

			Verden er blitt dramatisk forandret siden 7 vaner svært effektive mennesker deler ble utgitt første gang. Livet er blitt mer komplekst, mer stressende, mer krevende. Vi har gått ut av den industrielle tidsalder og inn i informasjonsalderen – med de vidtrekkende konsekvenser det har. Vi står overfor utfordringer og problemer i privatlivet, i våre familier og i arbeidslivet som for et tiår eller to siden var umulig å forutse. Disse utfordringene er ikke bare større og mer betydningsfulle, de er av en helt annen art.

			De omfattende og raske endringene i samfunnet og i det digitaliserte og globaliserte markedet, reiser et svært viktig spørsmål – et som jeg ofte blir stilt: «Er 7 vaner relevante i dag?» Og et annet: «Vil de være relevante om ti, tjue, femti eller hundre år fra nå?» Svaret mitt er: Jo større forandringer og jo mer krevende utfordringer vi stilles overfor, desto mer relevante blir disse vanene. Årsaken: Våre problemer er universelle og økende, og løsningene på dem er og vil alltid være basert på universelle, tidløse, selvfølgelige prinsipper som er felles for ethvert levende, framgangsrikt samfunn gjennom hele historien. Jeg oppfant dem ikke, og jeg tar ikke æren for dem. Jeg har ganske enkelt funnet fram til dem og organisert dem i en bestemt rekkefølge eller orden.

			En av mine viktigste erfaringer i livet er denne: Hvis du ønsker å nå dine høyeste mål og vinne over dine største utfordringer, må du identifisere og bruke det prinsippet eller den naturloven som styrer de resultatene du søker. Hvordan vi bruker et prinsipp, varierer mye og bestemmes av vår unike, individuelle styrke, våre talenter og vår kreativitet, men i siste instans stammer enhver oppnåelse av suksess fra vår evne til å handle i samsvar med de prinsippene som suksessen er basert på.

			Det er mange mennesker som ikke tenker slik, i hvert fall ikke bevisst. Du vil faktisk stadig oftere oppleve at prinsipielle løsninger står i sterk kontrast til vanlig praksis og tankegang i vår kultur. La meg illustrere denne kontrasten i tilknytning til noen av de vanligste utfordringene vi står overfor.

			Frykt og usikkerhet. Det er så mange mennesker i dag som er lammet av frykt. De frykter framtiden. De føler seg sårbare på arbeidsplassen. De er redde for å miste jobben og dermed evnen til å forsørge familien. Sårbarheten fører ofte til resignasjon og et risikofritt liv, der man gjør seg avhengig av andre på jobben og hjemme. Svaret på dette problemet er å bli stadig mer uavhengig. «Jeg skal konsentrere meg om ‘meg selv og mine’. Jeg skal gjøre jobben min, gjøre den godt, og kose meg med det virkelige livet etter jobb.» Uavhengighet er en viktig, til og med livsnødvendig, verdi. Problemet er at vi lever i en virkelighet der vi er gjensidig avhengige av hverandre, og våre viktigste mål krever kunnskap basert på fellesskap, langt ut over det vi nå evner.

			«Jeg ønsker det nå.» Folk ønsker seg ting, og de vil ha dem nå. «Jeg vil ha penger. Jeg vil ha et stort, fint hus, en flott bil, den største og beste TV-­en. Jeg vil ha alt dette, og jeg fortjener det.» Selv om dagens «kredittkort»-samfunn gjør det lett for oss å «kjøpe nå og betale senere», vil vi til slutt måtte møte den økonomiske virkeligheten, og vi blir minnet på, noen ganger smertelig klart, at vårt forbruk ikke kan overgå vår evne til å produsere. Å late som om det er annerledes, er uholdbart. Kravene til oss er nådeløse og uforsonlige. Det er ikke engang nok å arbeide hardt. Med de svimlende teknologiske endringene og den økende konkurransen som globaliseringen og teknologiseringen av markedene fører med seg, er det ikke nok å være velutdannet, vi må ustoppelig videreutdanne og omplassere oss. Vi må utvikle oss og skjerpe oss og investere i å heve vår kompetanse for å unngå å bli overflødige. På jobben krever sjefene resultater, og av gode grunner. Konkurransen er beinhard; det handler om å overleve. Nødvendigheten av å produsere i dag er dagens realitet og representerer de kravene kapitalen stiller, men det egentlige mantra som suksessen hviler på, er bærekraft og vekst. Du klarer kanskje å holde første kvartals budsjett, men det egentlige spørsmålet er hvorvidt du gjør de nødvendige investeringene som vil vedlikeholde og øke suksessen om fem–ti år fra nå. Vår kultur og Wall Street skriker etter resultater i dag. Men prinsippet om å balansere behovet for å møte dagens krav med nødvendigheten av å investere i mulighetene som vil skape morgendagens suksess, er uunngåelig. Det samme gjelder for din helse, ditt ekteskap, dine familieforhold og samfunnet rundt deg.

			Skyld og offerrolle. Når du har et problem, finner du vanligvis en du kan legge skylden på. Vi er henfalne til å spille offerrollen. «Hvis bare ikke sjefen hadde vært en så stor idiot av en kontrollfrik … Hvis jeg bare ikke hadde vært født så fattig … Hvis jeg bare hadde bodd et bedre sted … Hvis jeg bare ikke hadde arvet dette temperamentet etter min far … Hvis ikke barna mine var så opprørske …�Hvis bare ikke den andre avdelingen hadde rotet bort bestillingene hele tiden … Hvis bare ikke industrien hadde vært for nedadgående … Hvis bare ikke folk hadde vært så late og initiativløse … Hvis bare min kone hadde vært mer forståelsesfull.�Hvis bare …� Hvis bare.» Å legge skylden for våre problemer og utfordringer på alt annet og alle andre er muligens normen og kan gi oss en midlertidig pust i bakken, men det lenker oss også til disse problemene. Vis meg en som er ydmyk nok til å akseptere og ta ansvar for sin egen situasjon, og som er modig nok til å ta de nødvendige initiativ for på en kreativ måte å arbeide seg gjennom eller rundt disse utfordringene, så skal jeg vise deg den suverene makt som ligger i det å velge.

			Håpløshet. Ut av skyldfølelsen vokser kynisme og håpløshet. Når vi gir opp og tror at vi er ofre for ytre omstendigheter og bøyer oss for skjebnen, mister vi håpet, vi mister drivkraften, og vi resignerer og stagnerer. «Jeg er en brikke, en dukke, en liten brikke i det store spillet og kan ikke gjøre noe med det. Bare fortell meg hva jeg skal gjøre.» Det er så mange intelligente og talentfulle mennesker som føler det slik, og som lider av motløshet og depresjoner. En allmenn reaksjon for å overleve i vår kultur blir kynisme – «bare reduser forventningene i livet så mye at du ikke blir skuffet over noe eller av noen.» Det motsatte prinsippet for vekst og håp har gjennom historien vært åpenbaringen av at «jeg er den kreative kraften i livet mitt.»

			Mangel på balanse i livet. Livet i vår teknologiske verden blir stadig mer komplekst, krevende, stressende og totalt utmattende. Når vi bruker så mye krefter på å administrere tiden vår, gjøre mer, være mer og bli mer effektive ved hjelp av vår moderne teknologi, hvorfor opplever vi likevel at vi «står oppi det til halsen» – slik at helse, familie og integritet kommer i annen rekke, sammen med mange av de andre tingene som betyr mest i jobben vår? Problemet er ikke arbeidet vårt, som er bærekraften i livet. Det er heller ikke kompleksiteten eller endringene. Problemet er at vår moderne kultur sier: «Gå tidligere på jobb, jobb lenger, vær mer effektiv, lev med dette offeret nå» – men sannheten er at balanse og fred i sinnet finner vi ikke i disse gjøremålene; dette er verdier som følger den personen som utvikler en klar oppfatning av hans eller hennes høyeste prioriteringer, og som lever med fokus og integritet rettet mot disse.

			«Hva kan jeg tjene på dette?» Vår kultur lærer oss at dersom vi ønsker noe i livet, må vi «lete etter det aller beste». Den sier: «Livet er et spill, et veddeløp, en konkurranse, og du har å vinne.» Skolekamerater, kolleger, selv familiemedlemmer oppfattes som konkurrenter – jo mer de vinner, desto mindre blir det til deg. Vi prøver selvsagt å framstå som sjenerøse, men inni oss, privat, blir vi grønne av misunnelse når noen andre oppnår noe. Bak mange av de store bragdene i vår sivilisasjons historie finner vi den uavhengige viljestyrken i en besluttsom sjel. Men de aller største muligheter og grenseløse bragder i den postindustrielle verden er forbeholdt de som mestrer kunsten å være «vi». Virkelig storhet oppnås ved å jobbe med et uselvisk sinn – med gjensidig respekt, for felles goder.

			Behovet for å bli forstått. Det er få menneskelige behov som er større enn behovet for å bli forstått: å ha en stemme som blir hørt, respektert og verdsatt; å ha innflytelse. De fleste tror at det viktigste er kommunikasjon, evnen til å formidle sitt syn på en overbevisende måte. Men hvis du tenker deg om, er det ikke egentlig slik at når andre sier noe til deg, er du i full gang med å forberede svaret ditt? Den egentlige innflytelsen kommer når andre merker at du lytter til dem; når de føler at du forstår dem; at du har lyttet nøye og oppriktig, og at du har et åpent sinn. Men de fleste er altfor sårbare til å lytte med et åpent sinn – å legge til side sin egen agenda lenge nok til å fokusere på forståelse før de setter ord på sine egne tanker. Vår kultur skriker etter og krever forståelse og innflytelse. Men prinsippet for innflytelse er styrt av gjensidig forståelse skapt av at minst én person først forplikter seg til å lytte nøye.

			Konflikt og forskjeller. Folk har så mye felles, samtidig som de er utrolig forskjellige. De tenker ulikt, de har ulike og noen ganger konkurrerende verdier, motiver og mål. Det er naturlig at forskjellene kan skape konflikter. Løsningen på konfliktene dreier seg vanligvis om å «vinne så mye du kan». Selv om mye godt har kommet ut av kompromissets kloke kunst, er det slik at når begge parter gir litt inntil man har nådd et akseptabelt midtpunkt, blir ingen av partene helt fornøyd. Det er så bortkastet når forskjellene driver folk til å finne lavest mulig felles multiplum! Det er bortkastet når man ikke klarer å følge prinsippet for kreativt samarbeid for å løse problemer, et prinsipp som er bedre enn begge parters opprinnelige oppfatning!

			Personlig stagnasjon. Menneskets natur kan beskrives i fire aspekter – kropp, sinn, hjerte og ånd. Se litt på forskjellene mellom de to tilnærmingsmåtene:

			KROPP:

			Kulturell tendens: bevare livsstil, behandle helseproblemer med kirurgi og medikamenter.

			Prinsipp: hindre sykdommer og problemer ved å justere livsstilen slik at den er i harmoni med etablerte, universelt aksepterte helseprinsipper.

			SINN:

			Kultur: se på TV, «underholde meg».

			Prinsipp: lese mye variert og dyptpløyende, kontinuerlig læring.

			HJERTE:

			Kultur: bruke forholdet til andre for å fremme dine personlige, egoistiske interesser.

			Prinsipp: å lytte til andre med respekt og tjene andre gir deg følelsen av personlig glede og vinning.

			ÅND:

			Kultur: gi tapt overfor voksende sekularisme og kynisme. 

			Prinsipp: erkjenne at kilden til vårt grunnleggende behov for mening og de positive tingene vi søker i livet, er prinsipper – og de naturlovene som følger av dette, tror jeg personlig kommer fra Gud.

			Jeg ber deg nå om å huske begge disse universelle utfordringene og dine unike behov. Da vil du finne varige løsninger. Du vil også oppdage at kontrasten mellom våre vanlige tilnærmingsmåter og den tidløse, prinsipielle tilnærmingsmåten vil bli tydeligere.

			Til slutt vil jeg gjenta et spørsmål som jeg hele tiden stiller når jeg underviser: Hvor mange er det som på dødsleiet ønsker at de hadde tilbrakt mer tid på kontoret – eller foran TV-­en? Svaret er ingen. De tenker på sine kjære, familiene sine og dem de har arbeidet for.

			Selv den store psykologen Abraham Maslow satte ved slutten av sitt liv lykke, arbeid og sine bidrag til kommende slekter foran selvrealisering (det øverste behovet i hans kjente behovspyramide). Han kalte det selvtranscendens.

			Dette gjelder også for meg. Uten sammenligning er mitt forhold til mine barn og barnebarn den største og viktigste innflytelsen prinsippene i de syv vanene har hatt på meg.

			Shannon, mitt nitten år gamle barnebarn, følte et «kall» om å hjelpe foreldreløse barn i Romania. Hun skrev til Sandra og meg om en liten åpenbaring hun fikk da et sykt, lite barn kastet opp på henne og så strakte seg fram for å få en klem. I det øyeblikket bestemte Shannon seg: «Jeg vil ikke lenger leve et egoistisk liv. Jeg skal bruke livet mitt til å hjelpe andre.» Mens jeg skriver denne boken, er hun tilbake i Romania for å hjelpe folket der.

			Alle barna våre er gift, og sammen med ektefellene har de bestemt seg for å bruke livet til å hjelpe andre. Å oppleve at de lever i tråd med disse prinsippene, gleder oss mye i vår alderdom.

			Når du nå skal begynne å lese 7 vaner svært effektive mennesker deler, lover jeg at du skal få en lærerik opplevelse. Del denne kunnskapen med dine kjære. Og viktigst av alt, begynn å praktisere det du lærer. Husk at å lære uten å gjøre, ikke egentlig er lærdom. Å vite uten å gjøre er egentlig ikke å vite.

			Jeg personlig synes at det er en evig kamp å leve i tråd med de syv vanene, for jo flinkere du blir, desto mer endrer utfordringene seg. Det er akkurat som å gå på ski, spille golf eller tennis, eller en hvilken som helst annen idrett. Fordi jeg jobber seriøst hver eneste dag for å klare å leve i samsvar med disse prinsipielle vanene, vil jeg på det varmeste være med deg i denne læringsprosessen.

			Stephen R. Covey 

			Provo, Utah

			24. juli 2004

			Les mer om oss på franklincovey.no

